La maledizion dal non Dacia Arena e fâs efiet ancje a Frosinone, là che l’Udin al zuie avonde pôc e al piert in maniere clare, nete e juste. Cussì la situazion in classifiche e torne a jessi grivie e penze e la scuadre tierce ultime e je propit chê dal Frosinone a cuatri ponts di distance dai blancs e neris.
I parons di cjase a mostrin di vê lis indeis claris a tacâ dal prin minût de partide. Cu la poie dal so public, il Frosinone al à voie di vinci e di cjapâ i trê ponts che idan ancjemò la sperance di lâ indenant e di provâ a scombati par restâ in serie A. La scuadre di Stellone e ocupe il cjamp cuntun 4-4-2 ecuilibrât, là che Paganini al cjape il puest di Tonev e al sburte cun continuitât in tandem cun
Kragl, intant che l’Udin al rispuint cun chel stes scheme de partide cuintri dal Verona, cun trê pontis (Di Natale, Thereau e Fernandes) e cuntune linie mezane formade di Badu, Guilherme e Kuzmanovic.
Il Frosinone al cjate la strade dal gol dopo dodis minûts cun Daniele Ciofani, che, fûr de aree di rigôr, suntun bon assist di Dionisi, si zire, al sbelance la difese blancje e nere cuntun biel moviment e al tire in puarte: nuie ce fâ par Karnezis.
La reazion dal Udin no si viôt, il Frosinone al manten il control de partide e dome tai ultins minûts, prime de polse, la scuadre di balon furlane e je pericolose cuntune combinazion Di Natale-Thereau, sierade de bande dal atacant francês cuntun tîr parât di Leali.
Tal secont timp la musiche no cambie. L’Udin nol rive a imbastî une azion di atac degne di chest non, sei pai siei limits che pe atenzion dai aversaris, che a sierin ducj i spazis e a lassin Di Natale e Thereau in cundizions di rivâ a fâ pôc o nuie. L’unic protagonist tra i blancs e neris al è Karnezis, che nol rive a fermâ la conclusion cul cjâf di Blanchars, ma al interven ben su trê tîrs di Kragl e suntun tentatîf di Dionisi.
Di chê altre bande dal cjamp Leali al à pôc ce fâ, cundut des sostituzions di Badu cun Matos e di Thereau cun Perica. Salacor l’Udin al è ancjemò plui smamît che tal prin timp. Domenie che al ven, al zuiarà in cjase cuintri de Roma: sunaraie la svearine, finalmentri?
fur_Latn fur_Latn fur_Latn fur_Latn fur_Latn fur_Latn fur_Latn